Ina quëran nararoquë canconpi,
Quisimani itopiquë.
—Isëquë iyaroꞌsaꞌ huënsëtacoꞌ.
Yosë nontëriꞌi,
itërin Quisosori.
Pitro,
Santiaco,
Coansha,
inapitaíchin amashamiachin quëparin.
Naporoꞌ sëtaton,
co napion cancantërin.
—Paꞌpi sëtërahuë.
Chiminchináchin sëtërahuë.
Isëquë huënsëtacoꞌ.
Ama huëꞌëtomarahuëꞌ,
niꞌtácoꞌ,
itërin.
Amashamiachin paꞌsahuaton,
isonconahuaton,
noꞌpaquë huarëꞌ monshomarin.
Inaquë Yosë nontarin.
“Quëma nohuantohuatan Tata,
nichaꞌëco ama maꞌsha onpoꞌisohuëꞌ.
Main oꞌorëso pochin parisitaꞌhuasoꞌ yaꞌhuërin.
Co parisitaꞌhuasoꞌ nohuantaporahuëꞌ,
quëma nohuantohuatan,
maꞌsona yaonpotohuatancontaꞌ noya,
tënahuë.
Noꞌtëquën yanatëranquën,”
itërin.
Ina quëran huënantapirinhuëꞌ,
cara chachin huëꞌësápi quënanquintarin.
—¿Onpoatoncha iya Simon,
huëꞌësaran paya?
¿Co aꞌna ora tërantaꞌ nanitëranhuëꞌ niꞌtamasoꞌ ti?
Ama huëꞌëtomahuëꞌ,
niꞌtácoꞌ.
Yosë nontácoꞌ ama sopai minsëinquëmaso marëhuëꞌ.
Cancanëma quëran Yosë yanatëpiramahuëꞌ,
co canpitaora chiníquën cancantëramahuëꞌ,
itërin.
Naquëranchin paantarahuaton,
Yosë nontantarin.
Inachachin itantarahuaton,
huënantapirinhuëꞌ,
naquëranchin huëꞌëantapi quënanquinantarin.
Huëꞌëiꞌ iquitatonaꞌ,
huëꞌësápi.
Tapanatonaꞌ,
co nanitopihuëꞌ maꞌsha taꞌcaisoꞌ.
Naquëranchin paantarahuaton,
Yosë nontantarin.
Ina quëran huënantarahuaton,
caꞌtanoꞌsanënpita itapon:
—¿Ipora huantaꞌ huëꞌësaramaꞌ ti?
Nani huachi.
Nani ora nanirin.
Yosë quëran quëmapico nipirahuëꞌ,
shaꞌhuirapiarinco oshahuanoꞌsaꞌ macainacoso marëꞌ.
Huënsëcoꞌ paꞌahuaꞌ.
Niꞌcoꞌ.
Shaꞌhuirapiarincosoꞌ nani canquiarin,
itërin.
Nonaso chachin,
Cotasë canquirin.
Inantaꞌ Quisoso caꞌtanaponahuëꞌ,
shaꞌhuirapiarin macacaiso marëꞌ.
Notohuaro piyapiꞌsari imaquiapi.
Corto huaꞌanoꞌsaꞌ,
cotio maistroꞌsaꞌ,
ansianoꞌsaꞌ,
inapitari aꞌpapisopita.
Sahuëni,
shonqui,
inapita sëꞌquëërahuatonaꞌ,
huëꞌsapi.
Coꞌhuara canshátërasoihuëꞌ,
Cotasëri nani shaꞌhuitërin Quisoso nohuitacaiso marëꞌ.
“Apinorahuë quëran Quisoso nohuitatomaꞌ,
macoꞌ.
Noyá tonporahuatomaꞌ quëpacoꞌ,
taꞌahuachin,”
itërin.
Canquirahuaton,
Quisoso yaꞌyoranquirin.
Ina quëran:
—Tashita Maistro itahuaton,
apinoirin.
Ina quëran Quisoso chiníquën masapi.
Aꞌnaso nipirinhuëꞌ sahuëninën ocoirahuaton,
corto huaꞌan inpriatonën ahuërin.
Inapotaton,
nishitëhuëratëtërin.
Quisosori piyapiꞌsaꞌ itapon:
—Sahuëni,
shonqui,
inapita sëꞌquëërahuatomaꞌ,
huëcapairamaco.
Matararo pochin cancantatomaco,
¿yamanamaco ti?
Coꞌtana nani tahuëriya Yosë pëinënquë yaꞌhuëato,
aꞌchinárahuë.
Nicapomaracohuëꞌ,
co manamacohuëꞌ.
Napoaponahuëꞌ,
Yosë quiricanën quëran ninorinacoso chachin masaramaco,
itërin.
Ina quëran yaꞌipi caꞌtanoꞌsanënpitari taꞌananpipi.
Aꞌna huiꞌnapisoꞌ sahuanasaquëáchin nisoꞌquëëtahuaton Quisoso imasapirinhuëꞌ,
mapi.
Mapirinahuëꞌ,
sahuanasáchin matohuachinara,
iꞌnanpirapi taꞌarin.
Nani Quisoso masahuatonaꞌ,
corto huaꞌan chini chiníquën nanantërinsoꞌ yaꞌhuërinquë quëpapi.
Inaquë yaꞌipi corto huaꞌanoꞌsaꞌ,
ansianoꞌsaꞌ,
cotio maistroꞌsaꞌ,
inapita nani niyontonpi.
Pitroso nipirinhuëꞌ,
aquë quëran imaquiarin.
Corto huaꞌan iꞌiratëꞌ pairapirinquë huarëꞌ imaquirin.
Inaquë yaꞌconahuaton,
ponisiaroꞌsapitarëꞌ huënsëaton,
napëntarin.
Yaꞌipi huaꞌanoꞌsari yatëpapi niꞌton,
aꞌnaya aꞌnaya Quisoso nonpinapicaiso marëꞌ yonípirinahuëꞌ,
co quënanpihuëꞌ.
Naꞌa nonpinapiaponaraihuëꞌ,
nisha nisha nonconpi.
Co inachachin nonpihuëꞌ.
Aꞌnaquën huanirahuatonaꞌ,
taponaꞌ:
—Iꞌhua chachin Quisoso naporin,
natanai.
“Yosë pëinën piyapiꞌsari nipisoꞌ ataꞌhuantahuato,
cara tahuëri quëran anoyatantarahuë.
Co piyapiꞌsari nipisohuëꞌ acoantarahuë,”
toconin,
itopi.
Napoaponahuëꞌ,
co inahua tërantaꞌ inachachin nonpihuëꞌ.
Nisha nisha nonpi.
Corto huaꞌan chini chiníquën nanantërinsoari huanirahuaton,
Quisoso itapon:
—¿Maꞌtaꞌ taꞌtonaꞌ isopita nonapirinënquën?
¿Co mantaꞌ tënanhuëꞌ ti?
itërin.
Quisososo nipirinhuëꞌ,
co mantaꞌ tëninhuëꞌ.
Taꞌtárin.
Napohuachina,
naquëranchin nataantarin:
—¿Quëmasoꞌ Cristo,
Yosë huiꞌninquën chachin ti?
itaantarin.
—Ca mini inaco.
Aꞌna tahuëri niꞌsaramaco.
Yosë quëran quëmapico niꞌto,
Yosë chiníquën nanantaton,
inchinan quëran ahuënsëarinco.
Ina quëran chitoroꞌ huáncana oꞌmantararahuë niantaramaco,
itërin Quisosori.
Ina natanahuaton Corto huaꞌanso,
chiníquën noꞌhuitërin.
Aꞌmorinso osharahuaton tapon:
—“¡Casoꞌ Yosë huiꞌninco,”
toconin!
Nani natanëhuaꞌ.
Co huachi aꞌnapitari shaꞌhuirapicaisoꞌ nohuantarihuahuëꞌ.
Nani huachi Yosë yayaꞌhuërëtërinsoꞌ natanëhuaꞌ.
¿Maꞌtaꞌ onpotahuaꞌ Quisoso?
tënin.
—Paꞌpi co noya quëmapihuëꞌ niꞌton,
tëpacasoꞌ yaꞌhuërin,
topi yaꞌipiya.
Naporahuatonaꞌ,
Quisoso ipitopi.
Tonporayatahuatonaꞌ,
chiníquën panpirayapi.
—Quëmasoꞌ Cristonquën nipatan,
ninoton noꞌtëquën shaꞌhuitocoi.
¿Intaꞌ ahuërinquën?
itoonpi.
Ponisiaroꞌsarintaꞌ chiníquën ahuërayapi.
Pitroso iꞌiratëquë yaꞌhuëápirinhuëꞌ,
aꞌna sanapi huëꞌnin.
Corto huaꞌan cosonanën inasoꞌ.
Pitro napëntaquëyaꞌ,
inari niꞌnin.
Noya niꞌsahuaton:
—Coꞌta quëmantaꞌ Quisoso Nasaritoquë yaꞌhuërinsoꞌ caꞌtanan,
itërin.
—¿Ma quëmapitaꞌ napotëransoꞌ?
Co casoꞌ ina quëmapi nohuitërahuëꞌ,
itërin.
Ina quëran pipirahuaton,
paira yaꞌcoanaquë paꞌnin.
Naporoꞌ atari përarin.
Naquëranchin sanapiri quënaantarin.
Quënanahuaton,
huanipapisopita itapon:
—Iso quëmapi Quisoso caꞌtanin antaꞌ,
itërin.
—¡Coꞌchi nohuitërahuë paya!
itaantarin.
Ina quëran aꞌnapitarintaꞌ itaantaponaꞌ:
—Quëmantaꞌ Cariria piyapi pochin nonan niꞌquëhuarëꞌ,
Quisoso caꞌtanan ipora,
itopi.
—¡Coꞌchi nohuitërahuë paya!
Yosë niꞌsárinco,
co carisoꞌ nohuitërahuëꞌ.
Nonpintohuatënquëmasoꞌ,
Yosë anaꞌintarinco,
itërin Pitrori.
Naporo chachin atari përaantarin.
Atari natanahuaton,
Quisosori napotërinsoꞌ Pitro yonquirin:
“Coꞌhuara atari catoroꞌ përashatërasohuëꞌ,
cararoꞌ nonpinapiaranco,”
itërinco,
taꞌton chiníquën sëtërin.
Sëtaton,
naꞌnërin.